**Ekspert UN-a za ljudska prava dolazi u Bosnu i Hercegovinu da ocijeni situaciju u kojoj se nalaze migranti**

ŽENEVA (24. septembar 2019.) – Specijalni izvjestitelj Ujedinjenih nacija za ljudska prava migranata, Felipe González Morales, boravit će u Bosni i Hercegovini od 24. septembra do 1. oktobra 2019. godine.

Tokom boravka u zemlji, Specijalni izvjestitelj će ocijeniti zakone, politike i prakse, kao i njihov uticaj na ljudska prava svih migranata.

U tom cilju će se u Sarajevu, Banja Luci i Bihaću sastati s predstavnicima nadležnih organa vlasti, pravosuđa, Institucije ombudsmena/ombudsmana za ljudska prava BiH, agencija Ujedinjenih nacija, relevantnih regionalnih organizacija, organizacija civilnog društva, kao i sa samim migrantima. Također će obići i imigracione centre, prihvatne centre za smještaj tražitelja azila, među njima djece i porodica, kao i sve druge privremene prihvatne centre za smještaj migranata.

Po završetku službene posjete, González Morales će iznijeti svoje preliminarne zaključke i preporuke na **konferenciji za novinare** koja će se održati u **utorak, 1. oktobra**,s početkom u **16.00 sati,** u prostorijama Swissôtel Sarajevo, Vrbanja 1, 4 sprat, Sala za sastanke “Geneva 1”. Konferenciji će moći prisustvovati samo predstavnici medija.

Izvještaj Specijalnog izvjestitelja će biti dostavljen Vijeću za ljudska prava u junu 2020. godine.

KRAJ

Vijeće UN-a za ljudska prava je imenovalo ***Felipea González Moralesa*** (iz Čilea) na funkciju specijalnog izvjestitelja za ljudska prava migranata u junu 2017. godine na period od tri godine, s mogućnošću produženja mandata. Kao specijalni izvjestitelj, on je nezavisan od vlasti i organizacija i samostalno obavlja funkciju. Profesor je međunarodnog prava na Univerzitetu Diego Portales u Santiagu, u Čileu, na kojem je i direktor postdiplomskog programa međunarodnog prava u oblasti ljudskih prava.

Specijalni izvjestitelji su dio Specijalnih procedura Vijeća za ljudska prava. Specijalne procedure, koje predstavljaju najveće tijelo samostalnih eksperata u sistemu UN-a za praćenje poštivanja ljudskih prava, opći je naziv za nezavisne mehanizme Vijeća za utvrđivanje činjenica i praćenje situacije u zemljama ili po tematskim oblastima u svim dijelovima svijeta. Eksperti Specijalnih procedura rade na dobrovoljnoj osnovi: oni nisu zaposlenici UN-a, niti primaju novčanu protuvrijednost za svoj rad. Djeluju samostalno i nezavisno od svih vlada i organizacija.

Web stranica UN-a za Bosnu i Hercegovinu – [Bosnia and Herzegovina](https://www.ohchr.org/EN/Countries/ENACARegion/Pages/BAIndex.aspx)

Za više informacija i ***zahtjeve medija,*** kontaktirajte gđu Yiyao Zhang na +41 22 917 85 94 / +387 61 930 640 / yzhang@ohchr.org

Za ***upite medija*** o drugim nezavisnim ekspertima UN-a, kontaktirajte gdina Jeremy Laurencea u Službi za medije pri Uredu visokog povjerenika za ljudska prava +41 22 917 9383 / jlaurence@ohchr.org

*Pratite novosti vezane za nezavisne eksperte UN-a za ljudska prava na Twitteru*[@UN\_SPExperts](https://twitter.com/UN_SPExperts)